## L’IVC presenta una antologia de textos sobre l’heterofonia del compositor José Evangelista

*** La presentació del llibre tindrà lloc en el Conservatori Superior de Música de València el dijous 23 de gener a les 12:00 hores
* L’heterofonia descriu la suma de diverses veus que interpreten parts similars sense que arriben a coincidir**

L’Institut Valencià de Cultura, en col·laboració amb el Conservatori Superior de Música de València, presenta el dijous 23 de gener el llibre *Heterofonía. Antología de textos*, coordinat pel recentment desaparegut compositor José Evangelista i el musicòleg Jonathan Goldman. L’acte tindrà lloc a les 12:00 hores en este centre d’ensenyança musical.

En l’acte intervindran Matilde Asencio, viuda d’Evangelista; Bartomeu Jaume, pianista i professor del Conservatori Superior; el compositor Javier Costa Císcar i el responsable del departament de Documentació de l’IVC, Jorge García.

Al llarg de vint articles, escrits entre 1897 i 2016, el llibre *Heterofonía. Antología de textos* oferix una panoràmica exhaustiva sobre este fenomen musical, tan habitual com relativament poc estudiat.

La selecció de textos va ser un dels últims treballs del compositor José Evangelista (1943-2023), valencià establit al Canadà, que va fer de l’heterofonia una de les claus de la seua labor creativa. Per a la selecció definitiva i la redacció del pròleg va comptar amb la col·laboració del musicòleg canadenc Jonathan Goldman.

Heterofonia és un terme musical encunyat pel filòsof Plató per a descriure la suma de diverses veus que interpreten parts similars sense arribar a coincidir. És un fenomen molt freqüent que es produïx, per exemple, quan un grup de persones canta la mateixa cançó de manera informal i és present en les músiques de tot el món.

En ocupar-se de l’heterofonia, esta col·lecció de textos llança llum també sobre la qüestió de la polifonia, un dels pilars bàsics de la concepció de la música en la tradició europea, i sobre les noves perspectives que el seu estudi ha introduït el coneixement d’altres tradicions musicals, a on la confluència de diverses veus s’aborda de manera molt diferent.

Hi ha un contrast cridaner entre la ubiqüitat de l’heterofonia en les cultures musicals al voltant del món i el caràcter marginal de l’heterofonia en la teoria i la pràctica de la nostra música culta.

En paraules dels seus responsables, la dificultat de trobar els pocs textos sobre heterofonia dispersos entre muntanyes d’escrits sobre la polifonia és una de les motivacions que subjauen a esta antologia.

D’altra banda, el llibre reflectix una part substancial dels interessos teòrics d’Evangelista com a compositor, la qual cosa per si mateixa seria argument més que suficient per a culminar i donar difusió a un projecte que li va ser molt estimat.

L’article més influent de la col·lecció és el de Guido Adler, un primer intent d’explicar els tipus d’heterofonia i de proposar la seua anàlisi. Altres textos clàssics sobre el tema estan firmats per pioners etnomusicòlegs com Carl Stumpf i Eric von Hornbostel.

El següent bloc de textos prové de l’àmbit de la composició i data d’una època més recent: ací trobem textos de Pierre Boulez, Ștefan Niculescu i el mateix José Evangelista, amb una conferència que va llegir en el festival Ensems de 1991.

El llibre es completa amb aportacions d’etnomusicòlegs de la segona mitat del segle XX, com Mantle Hood, David Reck o William Malm, i amb estudis de musicòlegs i etnomusicòlegs contemporanis, com Rudolf Brandl, Oskár Elschek o John Napier.

Finalment, els articles d’Alica Elscheková, Pablo Fessel i Žanna Pärtlas fan una presentació de l’heterofonia des d’una perspectiva històrica i sistemàtica.

Fecha: 22/01/2025